ມີ​ຜູ້​ຕິດ​ຢາ​ເສບ​ຕິ​ດ ຫຼາຍ​ຂຶ້ນ​ ໃນ​ລັດ ກະ​ຈິນ ຂອງ ມຽນ​ມາ
ບໍ່​ແກ້ວ​ຢົກ ໃນ​ລັດ​ ກະ​ຈິນ ​ຈະສ້າງ​ລາຍ​ໄດ້ ໃຫ້​ຢ່າງຫຼວງຫຼາຍ ແລະ ເຮ​ໂຣ​ອິນ ລາ​ຄາ​ຖືກ ​ກໍ​ມີ​ພ້ອມ​ໄວ້​ຂາຍ​ ໃຫ້​ກຳ​ມະ​ກອນ​ບໍ່​ແຮ່ ​ຄື​ທ້າວ ລາ​ຕໍ.
ໃນລັດ ກະຈິນ ຂອງ ມຽນມາ, ຄວາມຂັດແຍ້ງດົນ 8 ປີ ແລະ ການພັດພາກຈາກທີ່ຢູ່ອາໄສ ໄດ້ເຮັດໃຫ້ພົນລະເຮືອນບາງຄົນຕ້ອງຫັນໄປຫາຢາເສບຕິດ ໃນຂະນະທີ່ບັນດາເຈົ້າໜ້າດີ້ນຮົນເພື່ອຄວບຄຸມ ແລະບຳບັດຜູ້ຕິດເຮໂຣອິນແລະ ຢາບ້າ ຢູ່ໃນສູນອົບພະຍົບ ແລະ ເມືອງຕ່າງໆໃນທົ່ວລັດນັ້ນ ຜູ້ໃຊ້ແລະບັນດາ ເຈົ້າໜ້າທີ່ ໄດ້ກ່າວ ກ່ຽວກັບ ຄວາມດີ້ນຮົນທີ່ວ່າ, ທັງໃນ ແລະ ນອກສະໜາມຮົບ ນັກຂ່າວວີໂອເອ ສຕີຟ ແຊນຝອດ ມີລາຍງານນີ້ ສຳລັບວີໂອເອ, ເຊິ່ງ ພຸດທະສອນ ຈະນຳລາຍລະອຽດ ມາສະເໜີທ່ານໃນອັນດັບຕໍ່ໄປ ຢູ່ທີ່ນີ້ ໃນສູນຜູ້ພັດພາກຈາກທີ່ຢູ່ອາໄສຂອງລັດ ກະຈິນ, ຄວາມໝັ້ນຄົງດ້ານເສດຖະກິດ ແລະ ຄວາມຍາກລຳບາກຈາກສົງຄາມ ໄດ້ເຮັດໃຫ້ພົນລະເຮືອນບາງຄົນຕ້ອງຫັນໄປຫາຢາເສບຕິດ ເພື່ອເປັນກົນໄກນຶ່ງໃນການຮັບມືກັບບັນຫາດັ່ງກ່າວ ສຳລັບຜູ້ທີ່ເຮັດວຽກຢູ່ນອກສູນນັ້ນ, ການເພີ່ມຂຶ້ນຂອງການຜະລິດຢາເສບຕິດທີ່ໄດ້ເຊື່ອມໂຍງກັບອົງການອາຊະຍາກຳ ແລະ ກຸ່ມຕິດອາວຸດ ລວມທັງ ກອງກຳລັງລັດຖະບານ ມຽນມາ, ໄດ້ເຮັດບັນດາເຈົ້າໜ້າທີ່ຂອງສູນດັ່ງກ່າວ ຕ້ອງຫຍຸ້ງກັບການບັງຄັບໃຊ້ກົດໝາຍ ທ່ານ ລາຕໍ ກຳ ຈາ, ອາສາສະໝັກຄວບຄຸມຢາເສບຕິດ ແພັດ ຈາ ຊານ ໄດ້ກ່າວວ່າ “ພວກເຮົາໄດ້ອາໄສຢູ່ໃນສູນຜູ້ພັດພາກຈາກທີ່ຢູ່ອາໄສ ໃກ້ກັບເຂດຊາຍແດນ ຈີນ ແລະ ມັນມີຄົນຂາຍຢາເສບຕິດຫຼາຍຄົນ ແລະ ຜູ້ໃຊ້ຢູ່ຕາມເຂດຊາຍແດນນັ້ນ ເມື່ອພວກເຮົາໄດ້ຍິນມີຄົນຢູ່ໃນສູນຜູ້ພັກພາກຈາກທີ່ຢູ່ອາໄສຕິດຢາ ພວກເຮົາຈະສືບສວນ ແລະ ຄົ້ນຫາວ່າຜູ້ໃດໃຊ້ມັນ ພວກເຮົາຈະມີຜູ້ນຳຂອງພາກສ່ວນນັ້ນຢູ່ໃນສູນ ເພື່ອຊອກຄົນຜູ້ນັ້ນ ແລະ ເອົາເຂົາເຈົ້າໄປສູນບຳບັດ ” ຢູ່ໂຮງໝໍ ທີ່ດຳເນີນການໂດຍກຸ່ມພົນລະເຮືອນ ຕໍ່ຕ້ານຢາເສບຕິດ ແພັດ ຈາ ຊານ ທີ່ຕັ້ງຢູ່ໃກ້ຄຽງນັ້ນ, ຜູ້ຕິດຢາຫຼາຍຄົນ ໄດ້ກາຍເປັນຜູ້ອາໄສຢາເສບຕິດ ເພື່ອຊົດເຊີຍວຽກງານທີ່ໃຊ້ແຮງງານສູງ, ທີ່ຮຽກຮ້ອງເວລາເຮັດວຽກດົນຫຼາຍຊົ່ວໂມງ ບໍ່ແກ້ວຢົກ ໃນລັດ ກະຈິນ ຈະສ້າງລາຍໄດ້ໃຫ້ຢ່າງຫຼວງຫຼາຍ ແລະ ເຮໂຣອິນ ລາຄາຖືກກໍມີພ້ອມໄວ້ຂາຍ ໃຫ້ກຳມະກອນບໍ່ແຮ່ຄືທ້າວ ລາຕໍ ທ້າວ ລາຕໍ ອາ ລີ, ກຳມະກອນບໍ່ແກ້ຢົກ ໄດ້ກ່າວວ່າ “ຂ້າພະເຈົ້າມີແຕ່ໃຊ້ຢາເສບຕິດໃນເວລາທີ່ຂ້າພະເຈົ້າເຮັດວຽກຢູ່ບໍ່ແກ້ວຢົກ ແລະ ຄົ້ນຫາແກ້ວຢົກ ຂ້າພະເຈົ້າບໍ່ໄດ້ໃຊ້ຢາເສບຕິດຕະຫຼອດ ເວລາຄືຄົນຜູ້ອື່ນ ມັນແມ່ນຕອນທີ່ຂ້າພະເຈົ້າເຮັດວຽກເທົ່ານັ້ນ ຂ້າພະເຈົ້າໄດ້ເສບເຮໂຣອິນ ເວລາທີ່ຂ້າພະເຈົ້າຢູ່ກັບໝູ່ ແລະ ຕໍ່ມາຂ້າພະເຈົ້າກໍຮູ້ວ່າ ຂ້າພະເຈົ້າໄດ້ຕິດຢາເສບຕິດແລ້ວ ” ຜູ້ຕິດຢາບາງຄົນໄດ້ກັບໄປໃຊ້ຢາເສບຕິດອີກຄັ້ງ ແລະ ຖືກບັງຄັບໃຫ້ໄປເຂົ້າສູນ ບ່ອນທີ່ການປິ່ນປົວລວມມີການບັນຍາຍທາງສາສະໜາ ແລະ ການໃຊ້ລະບຽບວິໄນທາງຮ່າງກາຍ ແມ່ຂອງນາງ ເຊັງ ນູ ແພນ ໄດ້ປິດຮ້ານຢູ່ຕະຫຼາດຂອງເຂົາເຈົ້າ ໃນເວລາທີ່ການຕໍ່ສູ້ໄດ້ແຜ່ລາມອອກໃນປີ 2011, ສະນັ້ນ ນາງ ນູ ແພນ ຈຶ່ງໄດ້ເລີ່ມຂາຍຢາເສບຕິດເພື່ອຊ່ວຍລ້ຽງຄອບຄົວຂອງລາວ ນາງ ເຊັງ ນູ ແພນ, ຜູ້ຕິດຢາເສບຕິດ ໄດ້ກ່າວວ່າ “ຂ້າພະເຈົ້າມີໝູ່ຫຼາຍຄົນ ແລະ ເຂົາເຈົ້າໄດ້ຂໍໃຫ້ຂ້າພະເຈົ້າຊ່ວຍເຂົາເຈົ້າຫາຢາເສບຕິດ ຂ້າພະເຈົ້າໄດ້ຊ່ວຍເຂົາເຈົ້າຊື້ຢາເສບຕິດຈາກເຂດເມືອງຂອງພວກເຮົາ ແລະ ນຳເອົາເຂົ້າມາໃນຊຸມຊົນ ຍ້ອນແນວນັ້ນ ຂ້າພະເຈົ້າຈຶ່ງໄດ້ເລີ່ມໃຊ້ຢາເສບຕິດໃນຈຸດນີ້ ” ໃນຂະນະທີ່ອຸປະສັກທາງການເມືອງຫຼາຍຢ່າງຍັງຄົງມີຢູ່ ໃນເສັ້ນທາງສູ່ສັນຕິພາບຂອງ ມຽນມາ ນັ້ນ, ບັນດາຜູ້ສັງເກດການຄາດວ່າ ການຄ້າຢາເສບຕິດຍັງຈະດຳເນີນຕໍ່ໄປ ແລະ ຈະບໍ່ຫຼຸດໜ້ອຍລົງເລີຍ